Bendt Bendtsen (KF), 1998-01-15:
Jeg vil sige til fru Else Marie Mortensen, at når vi taler om effektiv afsoning, så er det netop, fordi vi vil gøre noget ved tilbagefaldsprocenten og narkoproblemerne i de danske fængsler, og det er én af årsagerne.
Det er, som der er blevet fortalt, rigtigt, at det er et beslutningsforslag, der er genfremsat, og man kan så spørge, om det er nødvendigt at genfremsætte det.
Men vi må jo gang på gang konstatere, at der er problemer omkring stærke, negative fanger, og der er behov for en mere effektiv afsoning - så vil jeg gerne bruge ordet igen - og for opstramninger internt i Kriminalforsorgen.
Jeg vil da gerne sige tak til justitsministeren for, at man, da vi behandler forslaget denne gang, har fået en kommentar til alle de enkelte punkter.
Det skøjtede
den tidligere justitsminister hen over.
I dag har vi da fået en positiv modtagelse af visse elementer i forslaget, ligesom der også er taget en hel del initiativer, der går ind i det, i finanslov 1998.
Retsudvalget var for nylig på en tur til Nyborg Statsfængsel og til Statsfængslet Søbysøgård.
Dér tror jeg nok, at vi ved selvsyn kunne konstatere, at der er noget rivende galt rundtomkring.
Det må også give de fleste noget at tænke på, når vi ser det, og det er lige fra manglende arbejdsindsats, stærke, negative fanger, som betyder, at almindelige afsonere frivilligt må gå i isolation, og så til en overflod af narko i vores fængsler.
Men også en artikel i Jyllands-Posten den 4. januar med titlen »Fem dage i Ringe« under henvisning til Ringe Statsfængsel må give de fleste nogle tanker på det her område.
Journalistens beskrivelse af den såkaldte lønningsdag må fremskynde de kontantfri fængsler, og jeg synes nok, at hvis man ikke har kendskab til, hvordan det foregår inden for murene, så var der noget at se på i den anledning.
Nogle af punkterne har jeg nævnt, og dem
er man i gang med.
Og vi er da tilfredse med den forståelsesaftale og de penge, der blev sat af i finanslov 1998 specielt vedrørende de stærke, negative fanger, og vi er da også indstillet på, når tiden kommer så langt, at finde en flerårig aftale for Kriminalforsorgen, så vi får midler til at opføre to specialbyggede fængsler til de her såkaldte stærke, negative fanger. Når det er sagt, så kunne man stramme op internt i Kriminalforsorgen, så det ikke blev nærmest ligegyldigt, hvordan man opfører sig inden for murene.
Vi må konstatere, at narkoen vælter ind i fængslerne i forbindelse med udgang, og tesen om og tallene i statistikkerne om, at kun en kvart procent på udgang laver kriminalitet, er en pose varm luft.
Det er det jo, fordi vi kender opklaringsprocenterne.
Vi mener også, at sager med tidligere, medievante kriminelle, der udfolder sig i medierne, er et af de områder, hvor man burde gå ind og skærpe, så det ikke var muligt.
Det kunne klares med en opstramning i udgangscirkulæret.
Vi ønsker også at hæve straffen for kriminalitet begået under udgang og udvide § 83 i den anledning.
Med hensyn til prøveløsladelserne, der efter straffelovens formulering ikke indeholder så meget automatik,
er virkeligheden jo en anden.
I dag er det jo kun 16 pct., som opfylder de tidsmæssige krav, der får afslag på en prøveløsladelse
, så selv dårlig disciplin og småkriminalitet er ofte ikke nok til at udskyde eller aflyse en prøveløsladelse i dag.
Løsladelse efter 2/3 afsoning er jo på det nærmeste automatik, når 84 pct. af dem får det.
Der bør være mere sammenhæng mellem opførsel og prøveløsladelse, brug af narko m.v. Jeg mener også, at narkoen har betydet, at der har bredt sig en ligegyldighed i fængslerne.
En navngiven overvagtmester udtaler sig den 4. januar i den samme artikel
i Jyllands-Posten og citeres for, at han ikke vil arbejde i et fængsel, hvor det var udelukket at indsmugle narko.
Så må jeg sige, at vi har svigtet vores personale, der gør det udmærket i Kriminalforsorgen.
Vi har svigtet, når de ansatte har fået den her laden stå til-holdning, hvor man bakker ud og siger: Jamen jeg vil ikke engang arbejde her, hvis ikke vi har narkoen inden for dørene.
Narkomisbrug kan konstateres ved urinprøve, og det burde medføre en nægtelse af både udgang og senere prøveløsladelse.
Fra konservativ side er der flere elementer omkring weekendfængsler, som jeg ikke kan nå at kommentere, men jeg kan blot sige, at vi fra konservativ side godt er klar over, at folk ikke bliver bedre mennesker af at komme i fængsel.
Omvendt ved vi, de laver ingen ulykker, så længe de sidder der, og vi ved også, at det virker præventivt.
Og så skal jeg meddele, at CD kan støtte forslaget.